Gunvør Balle

Gunvør Balle (født 31. mars 1967 i Tórshavn) er en færøysk politiker (Tj.). og næringslivsleder.

Hun er datter av Margreta (født Mohr) fra Tórshavn og Sten Balle fra Møn i Danmark; faren ledet entreprenørfirmaet E. Pihl & Søns avdeling på Færøyene. Gunvør Balle gikk gymnaset i Tórshavn og studerte så engelsk, fransk og økonomi (cand.merc.) ved Handelshøjskolen i København.

Hun giftet seg i 1994 med oljeingeniør Sigurð í Jákupsstovu, og de flyttet til Qatar i tre år. I 1997 vendte de tilbake til Færøyene, og Balle ble salgssjef ved skipsverftet Tórshavnar skipsmiðja (nå MEST), senere direktør i datterselskapet PAM Offshore Service, et bemanningsselskap for olje- og gassindustrien.

I 2005 gikk hun inn i den færøyske utenrikstjenesten. Balle var Færøyenes representant på Island fra 2007 til 2010.

I 2010 var hun med å etablere Atlantic Biotechnology på Oyri, som dyrker dyreplankton som fôr til havbruket.

I perioden 2011–2015 var hun innvalgt på det færøyske Lagtinget. Hun var nestformann i Lagtingets kulturkomité og medlem av Færøyenes delegasjon til Vestnordisk råd. I perioden 2017–2020 var hun medlem av Tórshavn kommunestyre og Tórshavns 1. viseborgermester.

Referanser 

Færøyske lagtingsmedlemmer
Færøyske forretningsfolk
Personer fra Tórshavn
Portal:Færøyene/artikler